酬邵彥瞻朝奉見寄
作者：釋道潜
朝代：宋

paragraphs: 楊州從事多文華，新詩組織如朝霞。
高懷忽念朔方客，秋風一紙來天涯。
都城冠蓋屬休沐，邂逅過我森如麻。
開緘傳讀不知厭，愕立圜視相驚誇。
上言音形闊川路，下言杖屨埋風沙。
蹲鴟正熟邀我返，城南古寺無諠譁。
我今翩然已東下，輕舟早晚從公家。
平山堂西百尺井，請公爲汲烹露芽。